Japonská Toyota obhájila v 1. štvrťroku 2014 pozíciu najväčšej automobilky sveta, keď po celom svete predala 2,583 milióna áut. Niekdajšia dlhoročná svetová jednotka General Motors si pripísala 2,42 milióna kusov a len tesne tak predstihla tretí Volkswagen (2,4 milióna). Uviedol to bestsellingcarsblog.com.
Toyota je podľa vlastných analýz zároveň výrobcom najpredávanejšieho automobilu na svete, hoci Ford na to má iný názor.
GM bol najväčším výrobcom áut na svete neuveriteľných 80 rokov. Až v roku 2008 sa po prvýkrát presadila do čela Toyota, ktorá tento úspech zopakovala aj v rokoch 2009, 2010, 2012... a aj vlani. Zálusk na pozíciu svetovej jednotky má však tiež Volkswagen, ktorý by chcel Toyotu predstihnúť ešte v tomto desaťročí.